VDSS sklep Pdp 306/2014
Sodna praksa Višjega delovnega in socialnega sodišča, 2014-06-05

Oddelek za individualne in kolektivne delovne spore

Jelka Zorman Bogunovič (preds.), Silva Donko (poroč.), Ruža Križnar Jager

Morebitnih vsebinskih napak ali pomanjkljivosti sodišče prve stopnje ne more samo odpraviti s popravnim sklepom, ker za to nima pravne podlage. Odločitev sodišča, ki je predmet tega popravnega sklepa, je bila del tožbenega zahtevka in sicer zahtevka za obračun in plačilo prispevkov in davkov, ter parcijskega roka, o izteku katerega mora tožena stranka izpolniti obveznost, sicer začnejo zaradi zamude teči tudi zakonske zamudne obresti. To pa ni predmet sklepa o popravi.

Pritožbi se ugodi in se izpodbijani sklep razveljavi.

Z izpodbijanim sklepom o popravi je sodišče prve stopnje popravilo zamudno sodbo Delovnega sodišča v Kopru, Oddelka v Novi Gorici, opr. št. Pdp 131/2013 z dne 8. 11. 2013 tako, da je v izreku za prvim odstavkom dodalo nov odstavek, ki se glasi: "Od navedenega bruto zneska je tožena stranka obračunati in plačati vse davke in prispevke, določene z zakonom in tako pridobljeni neto znesek nakazati na TRR račun tožeče stranke z zakonitimi zamudnimi obrestmi od 15. dne v mesecu, ko zapade plača v plačilo za pretekli mesec do plačila, vse v 8 dneh od vročitve prepisa sodbe, vse pod izvršbo". V točki II. izreka pa je sodbo popravilo tako, da je v obeh alineah pred besedilom "vse pod izvršbo" dodalo besedilo „v 8 dneh od vročitve prepisa sodbe“ (vse točka I. izreka sklepa). Odločilo je, da v ostalem ostane navedena sodba nespremenjena (točka II. izreka).

Zoper takšen sklep o popravi se je pravočasno pritožila tožena stranka, smiselno zaradi zmotne uporabe materialnega prava oziroma kršitev določb postopka. Navedla je, da ne glede na to, da so prispevki že plačani in je znesek nižji od navedenega, oporekala sklepu, po katerem mora tožeči stranki plačati tudi zamudne obrestmi od 15. dne v mesecu, čeprav Kolektivna panožna pogodba za elektroindustrijo predpisuje rok za izplačilo plače do 18. v mesecu. Navaja tudi, da višina sodne takse v dopisu ni navedena in jo bo plačala, ko bo o tem obveščena.

Po prvem odstavku 328. člena Zakona o pravdnem postopku (Ur. l. RS, št. 26/99 in nadaljnji; ZPP) se s popravnim sklepom odpravijo napake v imenih, številkah in druge očitne pisne pomote ter pomanjkljivosti glede oblike in neskladnosti prepisa z izvirnikom sodbe (oz. sklepa 332. člen ZPP). V obravnavanem primeru ne gre za to, saj je zamudna sodba Delovnega sodišča v Kopru, Oddelka v Novi Gorici, opr. št. Pd 131/2013 z dne 8. 11. 2013 jasna in brez očitnih pomot, napak ali drugih pomanjkljivosti. Morebitnih vsebinskih napak ali pomanjkljivosti sodišče prve stopnje ne more samo odpraviti s popravnim sklepom, ker za to nima pravne podlage. Odločitev sodišča, ki je predmet tega popravnega sklepa, je bila del tožbenega zahtevka in sicer zahtevka za obračun in plačilo prispevkov in davkov, ter parcijskega roka, o izteku katerega mora tožena stranka izpolniti obveznost, sicer začnejo zaradi zamude teči tudi zakonske zamudne obresti. To pa, kot je  navedeno, ni predmet sklepa o popravi.

Zato je pritožbeno sodišče pritožbi ugodilo ter sklep o popravi razveljavilo (3. točka 365. člena ZPP).

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.